NOVEMBER 3.
Szent Akepszimász, József és Etele vértanúk emléke 
Szent György nagyvértanú liddai templomának fölszentelése és szent testének odavitele
hajnali szolgálaton
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván * kínzóikat megszégyenítették * és az ördögök tehetetlen vakmerőségét megtörték. * Az ő imádságaik által *’ Üdvözítsd, Jóságos, a mi lelkünket!
Dicsőség… 
Mint a hadifoglyok szabadítója, * és a szegények oltalmazója, * betegeknek orvosa, * királyoknak pártfogója, * győzelmes György nagyvértanú, * járj közben Krisztus Istennél, *’ hogy üdvözítse a mi lelkünket!
Most és… 
Siessünk buzgón az Istenszülőhöz, * mi bűnösök, és lealázottak, * és boruljunk le, bűneinket töredelmesen megbánván, * lelkünk mélyéből kiáltsuk: * Könyörülj rajtunk, és segíts, ó Királynőnk! * Íme, bűneink tengerében mindjárt elveszünk, * ne hagyd védtelenül szolgáidat, *’ mert te vagy a mi egyedüli védelmezőnk.
Az első zsoltárcsoport után bűnbánati leülők 
6. hang
Ama félelmetes napra gondolok, * és gonosz tetteim miatt sírok. * Majd a halhatatlan Király színe előtt hogyan védekezzem? * Hogyan merjek tékozlóként föltekinteni a Bíróra? * Ó, könyörületes Atya, egyszülött Fiú, Szentlélek, *’ könyörülj rajtam!
Midőn ítélőszékbe ülsz a siralom völgyében, * azon a helyen, melyet arra rendeltél, * hogy igazságos ítéletet mondj, * rejtett dolgaimat ne hozd nyilvánosságra, * és az angyalok előtt ne ítélj el, * hanem szánj meg engem, Isten *’ és könyörülj rajtam!
Dicsőség... most és... Istenszülő-ének. Mintadallam: Világnak reménysége
Istenanya, te Istennek egyszülött Fiát és Igéjét, * aki az Atyától anya nélkül született öröktől fogva * és a legutóbbi időben * férfi nélkül megtestesült a te tisztaságos véredből, * és őt méhedben hordoztad, * esedezzél hozzá, *’ adjon nekünk bűnbocsánatot életünk végére.
A második zsoltárcsoport után bűnbánati leülők 
6.hang 
Könyörülj rajtunk, Urunk, könyörülj rajtunk, * mert mentségünkre nem lévén szavunk, * ezen könyörgést, mint Uralkodónak, * mi, bűnös szolgáid, *’ néked ajánljuk, könyörülj rajtunk.
Urunk, könyörülj rajtunk, * mert benned bízunk, * ne haragudjál reánk nagyon, * se ne emlékezzél meg bűneinkről, * de tekints reánk most is, mint kegyelmes, * ments meg minket ellenségeinktől, * mert te vagy a mi Istenünk * és mi a te néped, * mindnyájan kezed művei, *’ s nevedet hívjuk segítségül.
Dicsőség... most és... Istenszülő-ének. Mintadallam
Világnak reménysége, áldott Istenszülő Szűz, * a te egyedül hatalmas közbenjárásodat kérjük: * pártfogó nélkül maradt népeden könyörülj meg, * s imádd az irgalmas Istent: * hogy mentse meg lelkünket minden megfenyítéstől, *’ ó, egyetlen áldott.
Kánon
I. óda. 4. hang
Énekeljünk győzelmi éneket * a mi szabadító Istenünknek, * aki kivezette hajdan a fáraó rabságából menekülő Izraelt, * és táplálta a pusztában, * mert megdicsőült!
Változtasd meg szent könyörgéseddel elmém nehézkességét és restségét, tégy nagyon erőssé, hogy magasztaló éneket zenghessek legszentebb ünnepedre!
Szent György, ki mindkét dologban, cselekedetben és szóban mindenkit magasan felülmúlsz és mindenre felülről letekintesz, te legyőzhetetlen bajnok és kiváló harcos vagy, és senki nem tudja eléggé magasztalni csodáidat.
A te szent küzdelmed szokványos dicshimnuszokkal aligha magasztalható, szent bajnok! Zavarban vagyok, félek és remegek, kiválóságod miatt még csak térdedet sem merem illetni, ó vértanú!
Istenszülő-ének 
Megszülted a mindenség Üdvözítőjét, és helyrehoztad az élet bukását, mert azt az Életet szülted, aki a te könyörgésedre mindnyájunknak bűnbocsánatot ad.
III. óda. 4. hang
Urunk, ki erős égzengést keltesz, * és szelet is formálsz, * erősíts meg engem, * hogy feddhetetlenül énekelhesselek téged, * és végrehajthassam akaratodat, * mert nincsen más szent rajtad kívül, Istenünk!
Nem bírtad már nézni a csábítás hevítő tüzét, ó szent, hanem tüzes lelkülettel és buzgósággal megcáfoltad a gonoszokat, és ezt hirdetted: Nincs más Isten, csak az Úr!
Az Ige tüze, mely eljött, hogy elárassza az egész világot, megérintette lelkedet. Nem tudtál neki ellenállni, ó boldog, hanem nagy hévvel felkiáltottál: Krisztus az én erősségem!
Megmutatta neked a zsarnok a kínok nemeit, s azt vélte, hogy megfélemlíti rettenthetetlen lelkedet, Isten bölcse, de te hangosan felkiáltottál: Krisztus az én erősségem!
Istenszülő-ének 
A próféta téged nagy hegyként szemlélt, mely fölülmúlja az angyali seregek minden halmának csúcsát, és megmondta, hogy Szűz szül majd csodálatos módon.
Katavászia
Urunk, ki erős égzengést keltesz, * és szelet is formálsz, * erősíts meg engem, * hogy feddhetetlenül énekelhesselek téged, * és végrehajthassam akaratodat, * mert nincsen más szent rajtad kívül, Istenünk!
Konták 
2. hang
A szent dolgokat helyesen kezelted, ó bölcs, * magad is kedvesen fogadott áldozattá lettél, egészen boldog, * s Krisztus poharát dicső módon ürítvén ki, Szent Akepszimász, *’ küzdőtársaiddal együtt szüntelenül esedezel mindnyájunkért.
Ikosz
Jóságod záporával tedd erényekben bőven termővé sok bűnöm miatt eltikkadt lelkemet, mindenható Jézus! Add elmémnek az ismeret világosságát, hogy örvendezve magasztalhassam Akepszimászt, a nagy főpapot és bajnokot, a nemes Etelével és a teljesen boldog Józseffel együtt. Mert ők benned bízva a különféle kínokat férfiasan elviselték, s azért kegyelmi adományként elnyerték, hogy a betegeknek gyógyulást nyújtsanak, és szüntelenül esedeznek mindnyájunkért.
Kathizma
8. hang. Minta: A Bölcsességet és Igét…
Magasztaljuk méltó módon dicshimnusszal Józsefet, * a derekasan küzdő bajnokot, * Akepszimászt, az eltévelyedés megszüntetőjét, * a dicsőséges Etelét, a legyőzhetetlen bajnokot, * a hit ragyogó csillagait. * Mert ők a perzsák dicsőségét elhomályosították, * a napnak nem áldoztak, sem a tüzet nem tisztelték. * Azért hittel kiáltsuk nekik: * Esedezzetek Krisztus Istenhez, * hogy adjon bűnbocsánatot azoknak, *’ akik buzgón megünneplik a ti szent emléketeket!
Dicsőség… ugyanarra
Fegyverzetként magadra öltötted a szent kereszt jelét, * és azzal a hatalmaskodók minden erejét bátran legyőzted, * s mint az igaz hit élharcosa, az istentelen bálványimádást megcáfoltad, * s a híveket a hitben megerősítetted, Isten bölcse! * Harcod jutalmaként a győzelmi koszorút * méltán nyerted el Urad kezéből. * Esedezzél, György bajnok, Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Most és… Istenszülő-ének ugyanarra
A neked kijáró hálaadás dicsőítő énekét hadd mutassam be neked, * Nagyasszonyunk, összes ajándékaidért, * mint két fillérjét az özvegyasszony, * mert te mint oltalmunk és egyben segítőnk is jelentél meg, * ki a viszontagságokból mindenkor kivezetsz bennünket. * Azért mint aki a szorongatottakat a tüzes kemencéből kimentetted, * szívből kiáltok hozzád: * Segíts engem, Istenszülő, Krisztus Istent imádva, * adja meg nekem bűneim bocsánatát, *’ mert mint szolgád, benned bizakodom.
IV. óda. 4. hang
Hallottam, Uram, híredet, * és megdöbbentem, * megértettem gondviselésedet, * és dicsőítettelek téged, * egyetlen Emberszerető.
Add meg minden magasztalódnak dicsőséges és tiszteletreméltó védelmedet és oltalmadat, teljesen boldog György, hiszen bátran odajárulhatsz az Úr elé!
Legyőzhetetlen erőt kaptál ajándékba a szentek Szentjétől. Semmisítsd meg sürgősen imádságoddal a barbárok betörését!
A kísértések éjszakája mindenfelől rám borul és szüntelenül szenvedélyek örvényébe szorít. Siess segítségemre, Szent György!
Istenszülő-ének
Csak te fogadhattad méhedbe az egész világ fenntartóját, csak egyedül te szülhetted meg őt, akit megfoghatatlannak kell vallanunk, legtisztább Istenszülő!
V. óda. 4. hang
Derítsd föl reám, Uram, parancsolataid világosságát, * hogy lelkem, Krisztusom, veled ébredjen, * és magasztaljon téged, * mert te vagy az én Istenem, * s hozzád menekülök, békesség Királya.
A gonosz lélek vad rohamát megfutamítottad, a kereszt jelét isteni fegyverként használtad küzdelmedben, s vele földre szögezted a sötétség hadvezéreit.
A Mindenható erejével megerősítve s a mindenséget kormányzó Értelem irányítása mellett a lélek sajkáját az élet csöndes révébe bevezetted.
Hogyan reméled, hogy hízelgésekkel elszakíthatsz engem Krisztus szeretetétől? - mondád a gonosztevőnek, ó szent. – Olyannak tűnik ez, mintha meg akarnád főzni a követ, a tengerre szeretnél írni vagy az égre akarnál nyilazni.
Istenszülő-ének
Alázd meg a gőgösködő eretnekeket, akik rút módon gyalázzák igazhitű népedet, hiszen te, mint Isten Anyja, végre is tudod hajtani akaratodat.
VI. óda. 4. hang
Gondolatok vihara tör rám, * s besodor számtalan bűnöm örvényébe, * de te, jóságos kormányos, * vezess ki sietve, és ments meg engem is, * amint a prófétával tetted!
Testedet kínzásra adtad, de lelkedet sértetlenül megőrizted. Felülről kaptál segítséget és gondviselésszerű oltalmat a harcban, Istenben boldog Szent György!
Imádságoddal tedd mindenkor könyörületessé az Uralkodót azok iránt, akik buzgón megünneplik a te szent emlékünnepedet, és őrizd meg őket sértetlenül a látható és láthatatlan ellenség támadásaival szemben!
Égi angyalaid elcsodálkoztak, amikor onnan felülről látták a te bátorságodat, amint fővezéri fegyverekkel legyőzted a láthatatlan ellenséget, aki hajdan a Paradicsomban az ősszülők sarka után leselkedett.
Istenszülő-ének 
Az Atya és a Szentlélek akaratából kifejezhetetlen szövésmintával megszőtted a bíborköntöst a mindenség Uralkodójának, aki változatlanul és tökéletességének elvesztése nélkül a te testedbe öltözködött.
Katavászia
Gondolatok vihara tör rám, * és számtalan bűnöm örvényébe sodor, * de te, jóságos Kormányos, * vezess ki sietve, * és ments meg engem is, amint a prófétával tetted!
Konták 
8. hang. Minta: Mint bátor hadvezérnek…
Diadalmas és gyors segítségedhez folyamodva * mi hívek, így könyörgünk: * Ments meg minket, Krisztus hős bajnoka, * kik téged dicsőítünk, * az ellenség okozta botránytól, * s minden bajtól és veszedelemtől, * hogy hozzád így kiálthassunk: *’ Üdvözlégy, Szent György vértanú!
Ikosz
Nagy oltalmazónknak bizonyultál a földön, * az Úr szolgája és barátja, * a hívő népet mindenkor szemmel tartod és megmented, * azért híven és buzgón hangoztatjuk neked: * dicsőséges és sok harcot megvívott bajnok:
Üdvözlégy, ki őrtüzeket gyújtasz a világon, * Üdvözlégy, ki beragyogod fényeddel a sereget! * Üdvözlégy, hívő foglyok szabadulása, * Üdvözlégy fogságban lévők hatékony oltalmazója!
Üdvözlégy, buzgó hittel hozzád folyamodók bérce, * üdvözlégy, utánad vágyódók drága kincse és szorongásban lévők öröme! * Üdvözlégy, uralkodók védőbástyája, * üdvözlégy háborúban lévők diadala! 
Üdvözlégy, hajózókat útba igazító csillag, * üdvözlégy, mindenféle gonoszságot lemosó fürdő! * Üdvözlégy, minden hívő menedékhelye, * üdvözlégy, Teremtőnk magasztalója!
Üdvözlégy, * Szent György vértanú!
VII. óda. 4. hang
Ki Ábrahám ifjait a tűzből kiszabadítád * és a kaldeusokat elveszítéd, * akiket az igazság igazságosan ért utol, * áldott vagy te, atyáinknak dicsőített Istene és Ura! 
Csakis a szellemi javak után vágyódtál, csak a remélt javakban gyönyörködtél, ó boldog! A jelen dolgokat álomnak minősítetted, s így kiáltottál: Áldott vagy te, atyáinknak dicsőített Istene és Ura!
Az értelmet az indulatok uralkodójává tetted, amint azt Isten jóságos akarata kívánja, mely hatalmas ahhoz, hogy isteni kegyelmével a jobbat az egész teremtésben uralomra juttassa a silányabb megnyilatkozások fölött.
Ó, milyen forró a te szereteted az Isten iránt, teljesen boldog! A vagyont pornak tekintetted, és így kiáltottál: Úgy vélem, hogy a mindenség Urának szeretetével az egész világ sem ér fel, még akkor sem, ha mindez csupa aranyból volna.
Istenszülő-ének
Istennek Szűz Anyja! Alázd meg a barbárok fennhéjázását, vesd az istentelenek terveit a hű uralkodó lába alá, és a bátorságot értékelve magasztald fel az igazhívők hatalmát!
VIII. óda. 4. hang
Föld és minden rajta lévő * tengerek és összes források, * egek egei, világosság és sötétség, * hideg és meleg, emberek fiai, papok, * áldjátok az Urat és magasztaljátok mindörökké!
Szent szavaid vesszejével visszaverted a gonosz lelkek sokaságát, és megszabadítottad szennyüktől a hívek seregét, akik Krisztusnak zengik: Áldjátok az Urat, az Úrnak minden művei, dicsérjétek és magasztaljátok őt mindörökké!
Szemedet az égre szögezted, s feltündöklött számodra a hajnalpír, maga Isten, mert amikor imádkoztál, megjelent neked, és ezt mondta: „Azért jöttem, hogy győzelemre segítselek. Vess el hát minden félelmet, s légy erős mindvégig!”
A te ellentámadásodat maga Krisztus nyilvánította félelmetesnek a gonosz és kérkedő vezérek számára, akiknek fondorlatait pókhálóként semmisítetted meg, Szent György, és így kiáltottál: Magasztallak téged, Krisztus, örökké!
Istenszülő-ének
A halálnak általános pusztító és emésztő törtetését megsemmisítette a te szülötted, Tisztaságos, és életet ajándékozott minden embernek, aki őt a mindenség Istenének és Urának vallja és magasztalja mindörökké.
Katavászia
Föld és minden rajta lévő, * tengerek és összes források, * egek egei, világosság és sötétség, * hideg és meleg, emberek fiai, papok, * áldjátok az Urat és magasztaljátok mindörökké!
IX. óda. 4. hang
A te szülésed érintetlenséged sérelme nélkül történt, * mert Isten jött elő belsődből, * ki a földön megtestesülten megjelent, * s az emberek között lakott. * Azért téged, Istenszülő, * mindnyájan magasztalunk.
Feljutottál a vértanúság hegycsúcsára, és győzelmi koszorút nyertél az Úr kezéből, ó boldog! Ez a vértanúk jutalma. Azért téged mindnyájan méltóképpen magasztalunk.
Szabadulást szerzel a hibáktól, megszünteted a testi betegségeket és egészen tökéletessé teszel, ó bajnok! Azért buzgón és szeretettel köszöntöm szent képmásodat.
Szent bajnok, ki a földet bejárod és a mindenek királyának trónja előtt állsz, árassz reám világosságot, mely eloszlatja bűneim sötétségét, s én buzgón készítem a te dicsőítő énekedet.
Istenszülő-ének
A kezdetnélküli Atyától öröktől fogva születtél, mint vele egyenlő formájú Fiú, végül pedig a Szentlélek által a Szűzben vettél lakást, szegényes testben éltél, és az emberi természetet átistenítetted.
Katavászia
A te szülésed érintetlenséged sérelme nélkül történt, * mert Isten jött elő bensődből, * ki a földön megtestesülten megjelent * és az emberek között lakott. * Azért téged, Istenszülő, * mindnyájan magasztalunk.
Fényének 
Keresztelőé
Jánost, az Előhírnököt, az üdvözítő keresztelőjét, a próféták prófétáját, a pusztalakót, Erzsébet szülöttjét mindnyájan dicsérjük.
A fölszentelt vértanúké
A dicsőséges Akepszimász, a nemes József és a rendkívül bölcs Etele Krisztus erejével küzdött, a perzsák tévelygését megcáfolta, és most érettünk könyörög a Szentháromság színe előtt. Mi pedig buzgón magasztaljuk őket, a fölszentelt vértanúkat, és megünnepeljük fényes emléküket. 
Szent Györgyé
Véred áradatával eloltottad a csábítás tüzét, a hatalmaskodók támadását teljesen leverted, és Krisztust dicsőítetted, boldog György bajnok. Azért Krisztus jobbjából elnyerted az enyészhetetlenség és az élet koszorúját.
Az Istenszülőé
Nincs számomra szabadulás, Szent Szűz, mert szerencsétlenül bűnök örvényébe zuhantam, s rettegek a rám váró félelmetes büntetéstől és a bakok végzetétől. Könyörülj meg rajtam még az ítélet előtt, Istenszülő, te hű oltalmazó!
Előverses sztihirák 
4. hang. Minta: Mint a vértanúk…
Magasztaljuk, hívek, Krisztus szántóföldjét, * a vértanúk között a legnemesebbet, * a bölcs Györgyöt, az igazság hirdetőjét, * az élet szőlőtövének gyümölcsöt termő * és az áhítat édességét buzogtató hajtását, * és ünnepeljük meg, hívek, minden évben, *’ örvendezve az ő emlékét! (2x)
Mint sziporkázó fényű csillagot, * s mint az égbolt tündöklő napját ismerünk téged, * mint nagy értékű igazgyöngyöt, * mint szikrázó drágakövet, * mint a vértanúk kiválóságát, * mint a nappal fiát, * mint a veszélyben lévő hívek védőjét magasztalunk, * emlékünnepedet megszentelve, *’ diadalmas György vértanú!
Mikor a tengeren hajózom, * mikor úton járok, * s mikor éjjel alszom, őrizz meg, * és ments meg, mikor fölébredek, * boldogságos Szent György, * és vezess az Úr parancsainak teljesítésére, * hogy az ítélet napján * életem folyamán elkövetett bűneim feloldozását megnyerjem *’ közbenjárásod és oltalmad által.
Dicsőség… 4. hang
A szellemi gyémántnak, * Szent Györgynek kitartását lelkileg dicsőítsük, testvérek, * kit Krisztus iránti lelkesültségben a bajok edzettek, * élesítettek a kínok, * és halandó testét kimerítették a különféle kínzások, * mert a szeretet legyőzte a természetet, * és a halálon át jutott el a bajnok * a szeretett Krisztus Istenhez, *’ aki lelkünket üdvözíti.
Most és… Istenszülő-ének. Minta: Jelül rendelted…
A halál félelmetes homálya borul lelkemre, * a számadás gondolata pedig a démonoktól való örökös félelemmel * rettegésre késztet. * Szabadíts meg ezektől hatalmaddal, * Isten jóságos Jegyese, * érintetlen Szent Szűz, * és vezess az üdvösség révébe, *’ a szentek alkonyt nem ismerő világosságába!
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván * kínzóikat megszégyenítették * és az ördögök tehetetlen vakmerőségét megtörték. * Az ő imádságaik által *’ Üdvözítsd, Jóságos, a mi lelkünket!
Dicsőség… 
Mint a hadifoglyok szabadítója, * és a szegények oltalmazója, * betegeknek orvosa, * királyoknak pártfogója, * győzelmes György nagyvértanú, * járj közben Krisztus Istennél, *’ hogy üdvözítse a mi lelkünket!
Most és… 
Téged magasztalunk Istenszülő, mikor így kiáltunk föl: * Te vagy az a rózsabokor, * melyben Mózes az istenség tüzét lángolni látta * anélkül, hogy megégett volna.

